**Крстарење Дунавом**

 **Дунав** је велика река, по дужини друга у Европи, иза Волге. Настаје спајањем две речице, Брег и Бригах, на планини Шварцвалд у Немачкој. Након тока од 2.850 км Дунав се улива у Црно море у виду велике делте. Делту Дунава је 1991. године УНЕСКО означио као светску природну баштину. Речице Брег и Бригах се спајају у [Донауешингену](https://sr.wikipedia.org/wiki/%D0%94%D0%BE%D0%BD%D0%B0%D1%83%D0%B5%D1%88%D0%B8%D0%BD%D0%B3%D0%B5%D0%BD%22%20%5Co%20%22%D0%94%D0%BE%D0%BD%D0%B0%D1%83%D0%B5%D1%88%D0%B8%D0%BD%D0%B3%D0%B5%D0%BD) где се, у парку дворца, налази фонтана из 19. века звана „Donauquelle“ која симболизује службени извор реке.

 Одатле Дунав протиче кроз десет европских земаља, у његовом сливу живи 18 народа са 115 милиона становника.

 Река је одувек имала важну улогу, јер је спајала и раздвајала народе, градове, државе и културе. Кроз историју је био граница Римског царства, средиште бројних историјских дешавања и битака. И данас је значај Дунава велики. Годишње се његовим током превезе преко 80 милиона тона различите робе, десетине хиљада контејнера и око 10 милиона путника у локалном саобраћају, излетника и туриста.

 На свом дугом путу Дунав протиче кроз неколико већих градова, од којих су четири и главни градови.

---------------------------------

 **Улм** је град у немачкој савезној држави Баден-Витемберг. Познат је у свету као родно место Алберта Ајнштајна и по својој готској катедрали која има највиши торањ у свету, висок 161,53 метра. Улм је основан 850.године па има богату историју и традицију. Представља економско средиште овог дела Немачке због своје индустрије, као и образовно седиште због свог Универзитета.

---------------------------------

 **Пасау** је универзитетски град у немачкој савезној држави Баварска. Лежи на реци Дунав, близу ушћа река Ин и Илц, у близини границе са Аустријом. Град је основан у доба Римског царства а основало га је древно германско племе Батави по коме је то насеље названо Батавис. Пасау је данас познат по катедрали Светог Стефана у којој се налазе највеће оргуље на свету, брду на коме се налази Оберхаус утврђење са истоименим музејом. У граду се могу изнајмити бицикле јер има бројне бициклистичке стазе, а град је могуће обићи и са река.

--------------------------------

 **Линц** је трећи по величини град Аустрије. Лежи у покрајини Горња Аустрија, 30 км удаљен од чешке границе на северу, а 200ак км од Беча, аустријског главног града. Град има очувано старо градско језгро. На главном градском тргу Хаутплацу (**Hauptplatz)** је „стуб куге“ који представља сећање на све умрле од ове болести, у близини је стара барокна катедрала Алтер Дом, катедрала Свете Марије је највећа катедрала у Аустрији, зидана је од 1855 до 1924.године и у њу стане до 20.000 људи, Брукнерхаус је концертна дворана у близини замка Линц, а Лентос је музеј савремене уметности, отворен 2003.године. Између Брукнерхауса и Лентоса је парк уз Дунав, познат као састајалиште младих и место одржавања бројних фестивала.

--------------------------------

 **Беч** је највећи и главни град Аустрије, њено политичко, економско и културно средиште. Лежи на Дунаву, у најисточнијем делу Доње Аустрије која га окружује, близу границе Словачке и њеног главног града Братиславе. Беч је царски град, седиште императора Светог римског царства, главни град Аустријског царства и Аустроугарске монархије.

 Данас је он један од најважнијих конгресних центара у свету и седиште многих међународних институција – ОЕБС (Организација за европску безбедност и сарадњу), ОПЕК (Организација земаља извозница нафте), Међународне агенције за нуклеарну енергију, један је и од четири центра Организације уједињених нација.

 У њему су живели и стварали музички великани – Моцарт, Хајдн, Бетовен и Шуберт. Беч је град валцера, прелепих двораца, богатих музејских колекција, захер торте и моцарт кугли. У њему се налази један од најбољих золошких вртова, панорамски точак са одличним погледом на град и Пратер, један од најпознатијих забавних паркова.

 Најзначајније знаменитости Беча су дворац Шенбрун, летња резиденција Хазбурговаца, дворац Белведере, двојна палата, по многима најлепша барокна зграда на свету, комплекс резиденција Хофбург, готска катедрала Светог Стефана, позната улица Рингштрасе са неким од најзначајнијих грађевина у Бечу, Природњачког и Музеја историје уметности, зграде Бечке државне опере, Градске куће, Парламента и других важних грађевина.

-----------------------------

 **Братислава** је главни град Словачке. Удаљен је 60ак км од Беча и један је од четири главна града на Б која леже на Дунаву (Беч, Братислава, Будимпешта, Београд). На источној обали [Дунава](https://sr.wikipedia.org/wiki/%D0%94%D1%83%D0%BD%D0%B0%D0%B2%22%20%5Co%20%22%D0%94%D1%83%D0%BD%D0%B0%D0%B2) налази се стари, историјски део града, а на западној се сместио модерни део града.  Над градом доминира снежно бели замак грађен у 10. веку, касније више пута рушен и обнављан, који је данашње обрисе добио 1950их година када је реконструисан у стилу из доба Марије Терезије. Туристи са бродова разгледају мост Словачког народног устанка, обилазе градски трг, Словачко национално позориште, Председничку и Надбискупову палату, цркву Свете Елизабете или Плаву цркву и многе друге знаменитости.

----------------------------

 **Будимпешта** је главни град Мађарске, главни политички, индустријски, трговачки и саобраћајни центар земље, настао спајањем Будима на десној и Пеште на левој обали Дунава. Потиче још из времена старог Рима и тадашњег града Аквиникум-а. Данас је спој прелепих грађевина из различитих историјских периода. Туристе привлачи зграда мађарског парламента, Сечињинијев мост, Будимски краљевски дворац, Рибарска тврђава са погледам на целу Будимпешту, Трг Хероја са Миленијумским спомеником, базилика Светог Стефана, терме са девет уређених купалишта и многи други музеји, ресторани са мађарским гулашом, шопинг центри...

--------------------------

 Низводно од Будимпеште Дунав на свом путу ка Црном мору стиже на територију наше земље и протиче кроз два њена највећа града - Нови Сад, главни град Војводине, и Београд, главни град Србије.

--------------------------

 О Новом Саду, Београду и Ђердапском току Дунава ћемо радити у оквиру предмета туристичка географија Србије, па о њима овога пута неће бити речи.

Извори:

<https://sr.wikipedia.org/sr-ec/%D0%94%D1%83%D0%BD%D0%B0%D0%B2>

<https://kudanaput.com/izvor-dunava/>

<https://elle.rs/Lifestyle/Putovanja/a8567/Putovanje-Dunavom-kroz-Evropu.html>

<https://www.putokosvijeta.com/passau/>

<https://crimeabereg.ru/hr/vid-na-zhitelstvo/chto-smotret-v-lince-za-odin-den-otkryt-levoe-menyu-linc-sady-i.html>

<https://www.b92.net/putovanja/arhiva.php?dd=15&mm=09&nav_category=800&nav_id=459016&yyyy=2010>

<https://sr.wikipedia.org/sr-ec/%D0%91%D0%B5%D1%87>

<https://stavideti.com/evropa/austrija/bec/sta-videti-u-becu/>

<https://odmorplus.com/sta-videti-u-bratislavi/>

<https://www.rapsodytravel.rs/blog/budimpesta-sta-videti-znamenitosti-cene/>

<https://www.journal.hr/lifestyle/putovanja/10-razloga-zasto-zelimo-posjetiti-budimpestu/>

<https://www.riopricesaputovanja.com/v1/sta-vidjeti-u-budimpesti/>

<https://turizamusrbiji.rs/novi-sad/>

Реке Србије, Љиљана Гавриловић, Душан Дукић, Завод за уџбенике, Београд, 2002.године;